Mestna kulturna politika (naročnik) in izvajalci (umetniki)

Očitno omejena sredstva Mestne občine Ljubljana so botrovala farsi pri izvedbi razpisa za kulturne projekte za leto 2007, ki se zdi, da je šel celo čez rob regularnosti. Diktat oblastnikov je bistveno posegel v strokovne kriterije komisij, ki že nekaj let pravzaprav kvalitetnih kriterij nimajo. Doslej so vendarle podpirali reden dejavnosti – tudi na  razpisu za kulturne projekte, ki jih običajno predlagajo samozaposleni v kulturi. Tokrat je ta segment ustvarjalcev potegnil kratko in zdi se, da se želijo oblastniki izmakniti odgovornosti in skrbi za ta del ustvarjalcev.

Opažanja pri razpisu za kulturne projekte Mestne občine Ljubljana (MOL) :

Pretežni del sredstev za kulturo na področju MOL-a je šel za programe, kar pomeni, da se je MOL očitno odločil financirati triletne dejavnosti maloštevilnih kulturnih organizacij.  Te so v glavne iste ko doslej, tako da ne gre za spreminjanje kulturne politike MOL-a, ki bi želel podpirati dolgoročnejše usmerjene producente, ampak gre za enostavno »ekonomiziranje«. Pri tem je precej jasno, da sofinanciranje triletnih kulturnih programov pravzaprav ni najbolj ekonomično, saj zajema poleg sredstev za izvajanje kulturnih programov tudi t.i. neprogramske stroške.

Za financiranje posameznih projektnih področij je ostalo na voljo približno toliko sredstev, kot za eno samo programsko podprto kulturno organizacijo. Na področju intermedijskih umetnosti je bil tako celotna vsota, ki je bila na voljo, okoli 15.000 eurov. Od petinpetdeset (55) prijavljenih projektov jih je bilo odobrenih komaj sedem (7)! 

Večina dosedanjih rednih prejemnikov je bila zavrnjenih z argumenti »strokovnih« komisij, kar pa je le farsa, s katero se želi ustvariti videz, da je bil razpis izveden regularno in normalno kot vsako leto doslej. V resnici pa letošnji postopek maje temeljne pogoje za socialno eksistenco in nadaljnje umetniško delovanje manjših producentov.

Nevzdržna delitev med profesionalne in ljubiteljske umetnike:

Strokovne komisije (oziroma naročniki njihovega dela) so popolnoma zanemarile dejstvo, da je med prijavitelji projektov  velika večina profesionalnih umetnikov – to so vsi tisti, ki imajo status samozaposlenega v kulturi s polnim delovnim časom. Namesto tega se zdi, da uvajajo delitev po svojih željah – umetnike in organizacije, ki jih podpirajo kot kulturne programe (»profesionalne«) in tiste, ki izvajajo le projekte (»ljubiteljske«).  

Za samozaposlene v kulturi so redne vsakoletne dotacije edini način financiranja njihovega dela in edini pogoj za redno umetniško ustvarjanje. MOL je večini dosedanjih rednih prejemnikov sredstev iz proračuna MOL-a iz vrst prijaviteljev projektov gladko ukinil možnosti za ustvarjanje in jih s tem pahnil čez rob dosedanje eksistence. Na tem mestu ne govorim le o umetniški eksistenci, ampak tudi o socialni.

Poleg tega so na MOL-u s pomočjo strokovnih komisij šli celo korak dlje – letos so v veliki meri podprli prav projekte, ki jih ustvarjajo neprofesionalni umetniki – torej tisti, ki jim je umetnost prostočasna dejavnost. Način odločanja komisije, ali pa navodila, po katerih so te izvajale to nedomišljeno početje, je lahko le dejanje načrtnega eliminiranja redno delujočih samostojnih umetnikov. Tudi v tem primeru je potrebno stvari poimenovati  s pravim imenom – pogrom nad samostojnimi umetniki, neodvisnimi produkcijskimi organizacijami, oziroma kar samozaposlenimi v kulturi.

Kot že omenjeno je ekonomičnost delovanja kulturnih organizacij, ki prejemajo sredstva za programe neprimerno nižja od delovanja posameznikov ali organizacij, ki morajo vsa sredstva uporabiti za izvedbo projekta. Približno polovica sredstev za programe je namenjeno neprogramskim stroškom, ki vsebujejo tudi redna mesečna izplačila. Vendar bi bilo napačno mešati to vrsto profesionalnosti s statusom profesionalnega umetnika. Slednja je definirana s statusom samozaposlenega v kulturi s polnim delovnim časom. Ta status pa v najboljšem primeru pomeni, da je posameznik lahko upravičen do državnega nadomestila za zdravstveno in pokojninsko zavarovanje. Sredstva za delovanje si je moral samozaposleni vedno zagotoviti sam. Delež sredstev za delovanje je pridobival prav s predlogi za sofinanciranje njegovih umetniških projektov na državnih in lokalnih razpisih. V veliki meri je doslej obstajalo razumevanje o tovrstnem »funkcionalnem« odnosu, ki je omogočalo umetniško produkcijo. Temu razmerju se zdi zdaj konec.

Slovenija (na državnem in lokalnem nivoju) je doslej pri financiranju neodvisne kulture zagotavljala razmeroma ugodne pogoje, saj je bilo razdeljevanje sredstev ustrezno razdrobljeno. Tako so lahko do sredstev za samoprodukcijo prihajali posamezniki in manjše produkcijske enote, ki so lahko na ta način najbolj ekonomično uporabili pridobljena sredstva. Tak način dodeljevanja sredstev morda ni najbolj ekonomičen s stališča »delilca« sredstev (MOL, MZK ), je pa najbolj demokratičen. Seveda ob izpolnjenem pogoju transparentnosti kriterijev.

»Strokovnost« strokovnih komisij:

Kljub temu, da je precej jasno, da so bile strokovne komisije očitno zlorabljene za namene »ekonomiziranja« kulturne politike v mestu, pa jim je zameriti marsikaj. Morda še najbolj, da niso premogli inteligence in/ali integritete in same zagnati vik in krik, potem ko so ugotovile, kakšen je dejanski motiv v ljubljanski mestni hiši. S tem so le prispevale k videzu »normalnosti« situacije, ki jo želi ustvariti MOL.

Člani komisij so svojemu naročniku neposredno pomagali s prilagajanjem t.i. strokovnih kriterijev, saj so po »strokovnem« ključu »morali« izločiti večino izmed prijavljenih projektov. Tako je »po radikalnem delu« strokovna komisija za intermedijske umetnosti po diktatu naročnika izmed 55 prijavljenih projektov izbrala le 7 »strokovno« ustrezno kvalitetnih. Ob tem so izločili tudi večino tistih, ki so bili v zadnjih treh letih redni prejemniki mestnih dotacij za kulturo, kar je bil celo eden od temeljnih pogojev na razpisu.

Najhujše pa je moje opažanje, da so kriteriji komisij postali popolnoma poljubni. Kljub že desetletja dolgem neobstoju kakršne koli relevantne umetnostne kritike (doma in na tujem), se člani komisij še vedno poigravajo z davno nerelevantnimi pojmi, ki si jih po svoje razlagajo in s tem stanje poljubnosti še poglabljajo. Tako je tudi dejstvo, da na primer člani komisije za intermedijske umetnosti že desetletje nimajo neposrednega stika s sodobno umetnostjo, ampak prihajajo iz drugih področij – arhitektura, novinarstvo, mediji. Vse to so področja, ki z neodvisno sodobno produkcijo, ki ima levji delež med prijavami, nimajo zveze. Tako se zdi, da se tudi člani strokovnih komisij gredo popoldansko prostočasno dejavnost! 

Najhuje je, da strokovne komisije s takšnim poigravanjem in igranjem navideznih vlog v polju neobstoječih strokovnih kriterijev prikrivajo dejstvo, da so edini preostali kriteriji za dodeljevanje sredstev le še stvar osebnih znanstev in osebnih odnosov med posameznimi člani komisij in prijavitelji projektov. Familiarnost je seveda v tem okolju trdno zasidrana, prav gotovo pa se temu ne more reči lobiranje, ki je legalna dejavnost, vendar le znotraj transparentnih okolij, kjer še veljajo tudi strokovni kriteriji. To pa ni slučaj v primeru javnega razpisa MOL-a za  kulturne projekte in programe.

Zaradi takšnih fars bi bilo zanimivo zahtevati pregleden način formiranja strokovnih komisij, kar je seveda sistemska zadeva, ki jo je potrebno reševati z državljanskimi (in političnimi) načini. Kljub temu da so posamezniki in posameznice, kot jih poznam osebno, kredibilne osebnosti, pa so v tej vlogi popolnoma odpovedali. 

Glede na podobno mnenje, ki sem ga imel nedavno po prejemu rezultatov razpisov in priloženih mnenj strokovnih komisij Ministrstva za kulturo, je izvedba razpisov MOL-a  za sofinanciranje kulturnih projektov in programov še neprimerno bolj porazna s stališča omogočanja oziroma onemogočanja sodobne kulturne produkcije. Na državni ravni očitno nekateri temeljni (socialni in eksistenčni) kriteriji še obstajajo. Seveda - le zato, ker je malha denarja mnogo večja. 

In seveda – kdo je kriv, da je mestna malha manj polna? Seveda, država, ki je prestolnici letos odtegnila izdaten kos sredstev.

Daljnosežni kulturni program (pogrom) ljubljanske kulturne politike


Tudi če bi želeli na MOL-u podpirati kulturne programe na daljši rok, pri tem skušajo obiti dejstvo, da nimajo sredstev za podporo novih programov, zato izjemno kompleksen problem brez trohice sistemske pameti razrešijo s sekanjem vozla na dve polovici. Zagotovijo obstoj že doslej programsko podpiranih organizacij, eliminirajo pa obstoj neprimerno večjega števila samostojno delujočih umetnikov in samoprodukcijskih enot. 

Podobno sekanje vozla na profesionalne in ljubiteljske umetnike si je privoščilo letos tudi Ministrstvo za kulturo RS, ko je med organizacije v kulturi, ki jim lahko državljani namenijo del dohodninskih olajšav, uvrstilo le tiste, katerih programe država podpira na daljši rok. Programsko so tako podprti predvsem organizatorji prireditev - nosilci reproduktivne kulture - kar pomeni, da se strižejo peruti vsej originalni domači umetniški produkciji. 

Zaradi neizpeljanih sistemskih sprememb pri financiranju programov in podobno poljubnih kriterijev tudi morebitna želja po podpiranju triletnih programom organizacij ne bo dala rezultatov, saj so te večinoma z eno nogo že v »institucionalni«, pretežno konzumni in reproduktivni kulturi. 

